हमला न करे इसके लिए केले खिलाते थे; शूटिंग से चार महीने पहले लाई गई थी मादा हाथी
Hrithik Roshan Jodha Akbar Elephant Scene - फिल्म जोधा अकबर में हाथी से लड़ने वाला सीन ऋतिक रोशन ने बिना किसी बॉडी डबल के किया था। यह खुलासा फिल्म के स्टंट डायरेक्टर रवि देवान ने किया है
फिल्म जोधा अकबर में हाथी से लड़ने वाला सीन ऋतिक रोशन ने बिना किसी बॉडी डबल के किया था। यह खुलासा फिल्म के स्टंट डायरेक्टर रवि दीवान ने किया है। इस सीक्वेंस के लिए एक फीमेल (मादा) हाथी को शूट के चार-पांच महीने पहले लाया गया था।
ऋतिक खाली वक्त में हाथी को केला खिलाते थे। इससे वो हाथी ऋतिक को पहचानने लगी थी। स्टंट डायरेक्टर रवि दीवान के मुताबिक, शूटिंग के वक्त वहां का तापमान काफी गर्म था। हर सीन के बाद हाथी के ऊपर पानी डालना पड़ रहा था।
ऋतिक ने खुद से किया खतरनाक स्टंट
फिल्म जोधा अकबर की भव्यता की आज भी चर्चा की जाती है। फिल्म के लिए करोड़ों के सेट लगाए गए थे। ऋतिक रोशन ने फिल्म में मुगलिया शासक अकबर का रोल निभाया था। फिल्म के एक सीन में वे हाथी से लड़ते दिखाई दिए थे। अक्सर ऐसे खतरनाक सीक्वेंस में एक्टर्स के बॉडी डबल स्टंट करते हैं।
हालांकि, ऋतिक ने इस सीन को खुद से करने का फैसला किया। फिल्म के डायरेक्टर रवि दीवान ने बॉलीवुड ठिकाना से बात करते हुए कहा- ऋतिक ने बड़े प्रोफेशनली इस सीन को अंजाम दिया था। हाथी को सीक्वेंस के चार-पांच महीने पहले स्टूडियो लाया गया था।
खाली टाइम में हाथी को केला खिलाते थे ऋतिक
रवि दीवान कहते हैं- वो हाथी शूटिंग फ्रेंडली हो गई थी। ऋतिक जब भी शूट से फ्री होते थे, हाथी को केला खिलाते थे। ऋतिक चाहते थे कि वो जल्दी ही उस हाथी से परिचित हो जाएं। सीन के दौरान ऋतिक ने आसानी से हाथी को वश में कर लिया।
ऋतिक से पहले शाहरुख को ऑफर हुई थी फिल्म 
कम ही लोगों को पता होगा कि अकबर के रोल के लिए ऋतिक फर्स्ट चॉइस नहीं थे। ऋतिक रोशन से पहले डायरेक्टर आशुतोष गोवारिकर ने शाहरुख खान को अप्रोच किया था।
फिल्म की शूटिंग शेड्यूल काफी लंबी होने की वजह से शाहरुख ने यह फिल्म ठुकरा दी थी। बाद में यह फिल्म ऋतिक के पास गई थी। शाहरुख, इससे पहले आशुतोष के साथ फिल्म स्वदेश में काम कर चुके थे।
जोधा-अकबर में शाही साम्राज्य दिखाने के लिए 80 हाथी, 100 घोड़े और 55 ऊंट इस्तेमाल किए गए थे।
ऐश्वर्या ने फिल्म में असली सोने के गहने पहने थे, सेट पर रखवाली के लिए 50 लोग थे
फिल्म में अकबर की पत्नी जोधा बाई के किरदार में नजर आईं ऐश्वर्या राय ने नकली नहीं, बल्कि असली सोने के गहने पहने थे। उनके ऊपर अलग-अलग सीन में 400 किलो से भी ज्यादा वजन के गहनों का इस्तेमाल किया गया था।
ऐश्वर्या के सभी गहने तैयार करने के लिए असली सोने का इस्तेमाल किया गया था, जिसे बनाने के लिए 70 कारीगरों की कई महीनों की मेहनत थी। उसकी देख-रेख के लिए सेट पर 50 सुरक्षाकर्मियों तैनात किए गए थे।